Document ID: 32008D0776

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 6ης Οκτωβρίου 2008 για την τροποποίηση της απόφασης 2007/365/ΕΚ σχετικά με προσωρινά έκτακτα μέτρα για την πρόληψη της εισαγωγής και της εξάπλωσης στην Κοινότητα του Rhynchophorus ferrugineus (Olivier) [κοινοποιηθείσα υπό τον αριθμό Ε(2008) 5550] (2008/776/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τέταρτη περίοδος, Εκτιμώντας τα ακόλουθα: (1) Με την απόφαση 2007/365/ΕΚ της Επιτροπής (2) ζητείται από τα κράτη μέλη να λάβουν μέτρα για την προστασία τους από την εισαγωγή και εξάπλωση του Rhynchophorus ferrugineus (Olivier) (στο εξής «εν λόγω οργανισμός»). Επιπλέον, τα κράτη μέλη οφείλουν να πραγματοποιούν επίσημες ετήσιες έρευνες για την παρουσία του εν λόγω οργανισμού ή για ενδείξεις μόλυνσης φυτών του είδους Palmae από τον εν λόγω οργανισμό στο έδαφός τους. (2) Οι επίσημες ετήσιες έρευνες που διεξήχθησαν το 2007 από τα κράτη μέλη δείχνουν ότι ο εν λόγω οργανισμός έχει μολύνει επίσης φυτά του είδους Palmae που δεν ορίζονται ως ευπαθή φυτά με την απόφαση 2007/365/ΕΚ. Είναι σκόπιμο να εφαρμοστούν και στα εν λόγω φυτά τα έκτακτα μέτρα που προβλέπονται με την απόφαση 2007/365/ΕΚ. (3) Τα αποτελέσματα των έκτακτων μέτρων που αποφασίστηκαν με την απόφαση 2007/365/ΕΚ αξιολογήθηκαν από τη μόνιμη φυτοϋγειονομική επιτροπή τον Απρίλιο του 2008. Η αξιολόγηση κατέληξε στο συμπέρασμα ότι πρέπει να επικαιροποιηθεί ο κατάλογος των ευπαθών φυτών. (4) Συνεπώς, η απόφαση 2007/365/ΕΚ πρέπει να τροποποιηθεί ανάλογα. (5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο άρθρο 1 της απόφασης 2007/365/ΕΚ, το στοιχείο β) αντικαθίσταται από το ακόλουθο κείμενο: «β) “ευπαθή φυτά”: τα φυτά, εκτός από τους καρπούς και τους σπόρους, των οποίων η διάμετρος βλαστού στη βάση είναι μεγαλύτερη από 5 cm και ανήκουν στα είδη Areca catechu, Arenga pinnata, Borassus flabellifer, Brahea armata, Butia capitata, Calamus merillii, Caryota maxima, Caryota cumingii, Chamaerops humilis, Cocos nucifera, Corypha gebanga, Corypha elata, Elaeis guineensis, Livistona australis, Livistona decipiens, Metroxylon sagu, Oreodoxa regia, Phoenix canariensis, Phoenix dactylifera, Phoenix theophrasti, Phoenix sylvestris, Sabal umbraculifera, Trachycarpus fortunei και Washingtonia spp.·». Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 6 Οκτωβρίου 2008.

Classification Labels:
103
100
99
578
576
575
574

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ", "578": "Δάση", "576": "Κτήματα Δήμων και Κοινοτήτων", "575": "Συστήματα αγροτικής εκμετάλευσης", "574": "ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ"}

EuroVoc IDs (Original): 2825
2723
2442
1063
3941

EuroVoc IDs (Expanded): 2825
2723
2442
1063
3941

Dataset Source: meu

Split: train